2 skrywers van SA op langlys vir Booker-prys | Netwerk24
27 Julie 2021 13:52
Karen Jennings Foto: Carol Coelho vir Karavan Press
Daar is 13 boeke op die langlys, wat gekies is uit 158 romans wat tussen 1 Oktober 2020 en 30 September vanjaar in Brittanje of Ierland gepubliseer is.
Die Bookerprys is oop vir skrywers van enige nasionaliteit wat in Engels skryf en wie se boeke in Brittanje of Ierland gepubliseer word. Die lys is vroeër Dinsdag bekend gemaak.
Die plaaslike resensent Jonathan Amid dink Galgut is 'n sterk kandidaat om nou vir die derde keer die Booker-kortlys te haal.
"Hy is naas J.M Coetzee waarskynlik ons bekendste en mees gevierde skrywer sedert 2000. Ondanks stewige kompetisie van onder andere Rachel Cusk en Kazuo Ishiguro is Galgut uitstekend geplaas om 'n Booker op te raap: The Promise, met sy gewigtige temas en verstommende stilistiese en formele intelligensie, is 'n onvergeetlike ontluistering van die plaasroman.
Damon Galgut Foto: Nigel Maister
"Ek is verheug dat Karen Jennings se An Island op die lys is. Dit is die soort postkoloniale letterkunde wat jou uitboul met intensiteit, met elke greintjie van die roman wat getuig van ware vakmanskap, nuanse, empatie en deernis. Dis 'n broeiende sielkundige riller wat jy eenvoudig nie kan of wil neersit nie."
Jennings (39), 'n boorling van Kaapstad, is 'n skrywer van romans, kortverhale en digkuns. Sy woon deesdae in Brasilië. Sy het 'n meestersgraad in Engelse letterkunde en kreatiewe skryfwerk aan die Universiteit van Kaapstad behaal en het dit met 'n doktorsgraad in kreatiewe skryfwerk van die Universiteit van KwaZulu-Natal opgevolg.
Sy het gedebuteer met Finding Soutbek, wat die kortlys gehaal het van die eerste Etisalatprys vir fiksie van Afrika, haar memoires, Travels with my Father, het in 2016 verskyn en 'n digbundel, Space inhabited by Echoes, in 2018.
An Island word op die Booker-webblad beskryf as 'n roman oor "skuldgevoelens en vrees, vriendskap en aanvaarding, asook die betekenis daarvan om 'n ware tuiste te hê". Dit handel oor 'n eenkantmens, Samuel, wat al lank alleen woon op 'n eiland. Hy het net die bejaarde ligwagter vir geselskap. Toe hy 'n vlugteling op die strand vind, word sy oortuigings en belewenis van sy lewe tot dusver uitgedaag. Herinneringe aan sy lewe in sy vaderland begin hom teister, die land wat deur koloniseerders beset was en ná 'n lang en gewelddadige struweling om vryheid onder die heerskappy van 'n diktator verval het.
Galgut (58) is 'n skrywer van Kaapstad wie se werk al in 16 tale vertaal is en sy romans het al twee keer die kortlys vir die Bookerprys behaal: The Good Doctor in 2003 en In a Strange Room in 2010. Hy skryf romans en toneelstukke. Sy roman The Quarry is al twee keer verfilm.
Die skrywer Edmund White beskryf Galgut as een van die "wêreld se groot skrywers" en tipeer The Promise as die belangrikste boek wat die afgelope tien jaar verskyn het. Dit handel oor 'n gesin wat buite Pretoria op 'n plaas vergader vir die matriarg se begrafnis; die jonger generasie is in opstand teen dit waarvoor hul familie staan. Hulle is veral ontsteld oor die belofte aan hul swart huishulp wat haar lewe lank vir die gesin gewerk het, wat blyk op niks uitgeloop het nie. Sy sou haar eie huis en 'n stuk grond ontvang.
Die enigste ander skrywer van die Afrika-kontinent is die gebore Somaliër Nadifa Mohamed, wat tans in Brittanje woon.